KIRJALLINEN KYSYMYS E-3002/01

esittäjä(t): Bart Staes (Verts/ALE) komissiolle

(29. lokakuuta 2001)

Aihe: Komission ylennysmenettelyt

Komission ylennysmenettelyt johtavat siihen, että joka vuosi useat virkamiehet tekevät valituksen ja jotkut heistä jopa nostavat kanteen ensimmäisen oikeusasteen tuomioistuimessa.

Tämä johtuu lähinnä virkaiän liiallisesta huomioon ottamisesta ja sen pitämisestä ylennyksen edellytyksenä sekä vakiintuneista käytännöistä, kuten edeltävän varainhoitovuoden aikana ylentämättä jääneiden virkamiesten ylentämisestä sekä pääosastokohtaisten ylennyskiintiöiden määrittelemisestä etukäteen.

Komissio itse tunnustaa heinäkuussa 2000 laaditussa muistiossa, että sen menettelyt ovat monimutkaisia ja perustuvat liian vähän ansioihin ja että ensimmäisen oikeusasteen tuomioistuimen päätökset rankaisevat sitä jatkuvasti tällaisesta avoimuusperiaatteen vastaisesta menettelystä. Saattaessaan itsepintaisesti päätökseen ylennysmenettelynsä kiistellyin perustein, joista seuraa jatkuvasti rangaistuksia, komissio ensinnäkin osoittaa halveksuntaa ensimmäisen oikeusasteen tuomioistuinta ja eurooppalaisia tuomareita kohtaan ja toisekseen kieltäytyy panemasta henkilökuntansa edun nimissä täytäntöön ansioiden todelliseen tunnustamiseen perustuvan järjestelmän, kuten henkilöstösäännöissä edellytetään, kuten Neil Kinnock on luvannut ja kuten virkamiesten valtaosa on vaatinut.

1. Montako ylennysmenettelyihin liittyvää valitusta komission virkamiehet ovat tehneet?

2. Kuinka monta valitusta on hylätty (implisiittisesti tai suorasti)?

3. Kuinka moni valitus on johtanut kanteen nostamiseen ensimmäisen oikeusasteen tuomioistuimessa?

4. Kuinka moni hakija on saanut hyvitystä ensimmäisen oikeusasteen tuomioistuimessa nostamansa kanteen johdosta?

5. Onko komissio antanut hallinnolleen ohjeet siitä, että sen tulee muuttaa välittömästi ylennysmenettelyjään tai ainakin niistä johtuvien valitusten käsittelyä, jotta virkamiehille myönnetyt ylennykset perustuisivat lopultakin yksinomaan ylennysmenettelyjen kautta tai mahdollisesti niistä tehtyjen valitusten johdosta tunnustettuihin ansioihin? Jos komissio ei ole antanut tällaisia ohjeita, voisiko se ilmoittaa, milloin se aikoo antaa hallinnolleen kyseistä asiaa koskevat ohjeet?

6. Aikooko komissio noudattaa viipymättä ensimmäisen oikeusasteen tuomioistuimen päätöksiä ylennyksiä koskevassa asiassa? Jos komissio ei aio noudattaa kyseisiä päätöksiä, niin mistä syystä?

Neil Kinnockin komission puolesta antama vastaus

(14. joulukuuta 2001)

Pyydetyt tiedot ovat alla:

>TAULUKON PAIKKA>

Viidestä tuomioistuimelle tehdystä valituksesta tuomioistuin hylkäsi neljä, ja yhden käsittely on vielä kesken.

Komission ylentämismenettelyistä määrätään henkilöstösääntöjen 45 artiklan yleisissä täytäntöönpanomääräyksissä, ja ne perustuvat sille tuossa artiklassa määrätylle periaatteelle, että ylennys voidaan suorittaa ainoastaan valitsemalla ylennettävät niiden virkamiesten joukosta, jotka ovat palvelleet tietyn vähimmäisajan palkkaluokassaan, heidän ansioidensa vertailun sekä heistä laadittujen arviointien perusteella.

Ensimmäisen asteen tuomioistuin on johdonmukaisesti katsonut, että virkaikä ja ikä voidaan ottaa ylennyksissä huomioon vain toissijaisina perusteina, kun kyseisten virkamiesten ansiot vastaavat toisiaan.

Komissio on aina saattanut ensimmäisen asteen tuomioistuimen uudet päätökset pääosastojen ja ylenemistä käsittelevien komiteoiden tietoon, jotta ne voivat noudattaa näitä päätöksiä. Ensimmäisen asteen tuomioistuimen ylennyksiä koskevat päätökset muodostavat myös perustan, jolta tarkastellaan virkamiesten henkilöstösääntöjen 90 artiklan nojalla ylentämättä jättämisestä tekemiä valituksia.

Laajojen henkilöstönsä kanssa käymiensä neuvottelujen jälkeen komissio viimeistelee pahaillaan uutta arviointi- ja ylennysjärjestelmää komission uudistuksen osana. Järjestelmä merkitsee huomattavaa ja hyödyllistä yksinkertaistamista, ja sen avulla otetaan käyttöön hyvin avoimet menettelyt, samalla kun sillä varmistetaan, että ylennykset tapahtuvat täysimääräisen ja oikeudenmukaisen arvioinnin avulla mitattujen ansioiden perusteella.

Komissio panee täytäntöön kaikki ensimmäisen asteen tuomioistuimen ylennyksiä koskevat päätökset nyt ja tulevaisuudessa. Tuomioistuin ei ole koskaan antanut ymmärtää eikä se ole esittänyt kantaa, joka tukisi arvoisan parlamentin jäsenen väitettä siitä, että komissio osoittaa halveksuntaa ensimmäisen oikeusasteen tuomioistuinta ja eurooppalaisia tuomareita kotaan.